Ghoti

Ghoti係一個人造嘅英文單字，讀音同「fish」一樣：
「gh」，發/f/音，同「tough」、「enough」嘅「gh」一樣；
「o」，發/ɪ/音，同「women」嘅「o」一樣；
「ti」，發/ʃ/音，同「mention」、「action」嘅「ti」一樣。

類似嘅方式亦可以構造出唔發音嘅「ghoti」：
「gh」同「night」嘅「gh」一樣；
「o」同「people」嘅「o」一樣；
「t」同「ballet」嘅「t」一樣；
「i」同「business」嘅「i」一樣。

歷史

大部分講英文嘅人見到呢個單字會認為發音同「goaty」一樣，因此呢個單字成日被人用嚟說明英文發音同拼寫之間係唔規則嘅，亦成日被當做支持英文拼寫改革嘅證據。目前大部份人都以為爾個詞最早係愛爾蘭作家蕭伯納提出嘅，因為蕭伯納本身都係拼寫改革嘅支持者。但係目前無人喺蕭伯納嘅手稿裡邊攈到過爾個詞，而有一本講蕭伯納嘅傳記，就將爾個詞嘅發明歸於一位名不見經傳嘅拼寫改革支持者。另一方面，英國作家薩繆爾·留夫·湯申德·美亞喺1874年10月出版嘅《聖詹士雜誌》裡邊提到，另一位英國作家查爾斯·奧利亞喺1855年寫畀英國詩人利·亨特嘅一封信裡邊提到，自己當時31歲嘅仔小威廉·奧利亞創造徂爾種拼法。

除徂「ghoti」之外，重有其他人創造類似嘅詞語來顯示英文嘅拼寫方法有幾咁唔規則，但係目前最流行嘅都重係「ghoti」。不過有好多語言學家唔買賬，因為「gh」係英文詞嘅開頭唔可以發/f/音，「ti」喺詞尾亦都唔會發/ʃ/音，而「o」喺「women」裡邊發/ɪ/音，更加係特到無得再特嘅特例。

英文字